Nyla

Nyla

## Beskrivelse

Nyla er en kvinde på 165 cm høj med en slank, kurvet figur. Hendes lange sorte hår falder smukt omkring hendes ansigt, og hendes øjne er en kombination af brune og grønne farver. Hendes hud er let solbrun, hvilket giver hende et friskt udseende.

Hendes typiske påklædning består af sorte eller mørke læderbukser og en stilfuld vest. Undertiden bærer hun en skjorte under vesten for at tilføje lidt variation til sit look. Et vigtigt element af hendes outfit er et bælte, hvor hun altid har sine dolke placeret for let tilgængelighed. Hendes stil er praktisk og funktionel, men stadig med et strejf af mysterium og stil.

Som den eneste form for udsmykning bærer Nyla en lædersnor omkring halsen, som har en smykkelignende genstand hængende.

## Personlighed

Nyla er en gådefuld karakter med en uklar baggrund og ukendt oprindelse. Hendes oprindelse og eventuelle tilknytning til en organisation er en dyb hemmelighed. Hendes primære beskæftigelse består af at fylde masser af øl på hovedsageligt mænd på kroer rundt omkring i Cordis Imperiet. Hun udnytter ofte sin charme og forførelse til at lokke sine kunder med op på værelset, hvor de påvirket af både alkohol og lyst, ofte mister en god portion af deres guldmønter.

For Nyla er tingene enkle og ligetil. En ven er en person, man samarbejder med, og en fjende er en, man dræber. Når hun dræber sine ofre, gør hun det på en særlig kærlig, men brutal måde. Hun kan afslutte handlingen med et kys på kinden eller panden, samtidig med at hun udfører det dødbringende slag. Nyla har også en lettere bizar vane med at samle på tænder og knogler fra faldne mennesker, uanset hvor længe siden det er de faldt i kamp.

Nyla har ingen personlig tilknytning eller interesse i religion eller guder. Hendes verdenssyn er baseret på pragmatisme og overlevelse, og hun har ingen åbenlys spirituel tro eller tilbedelse.

## Forhold

#### Ren

Nyla og Ren mødtes på en kro, der lå et par dagsrejser udenfor Eisburg. I begyndelsen havde Nyla en plan om at udnytte Ren som en af hendes sædvanlige mål, og hun betalte endda gladeligt for hans øl. Men noget ved Rens ærlighed og åbenhed gjorde indtryk på Nyla, og hun fandt stor respekt for ham. Han var den første person, hun havde mødt, som havde potentiale til at kunne være en ægte ven, på den måde som hun altid havde hørt, at venskaber skulle være. Derfor valgte hun at fortsætte med at lade øllet flyde, men samtidig valgte hun også at afstå fra at udnytte ham og invitere ham med op på værelset.

Fra det øjeblik besluttede Nyla sig for at følges med Ren på hans rejse mod Eisburg. Undervejs fortsatte hun med at være venlig og imødekommende over for ham uden nogen form for tilnærmelser ud over venskabelig støtte.

Når tankerne falder på det med tætte relationer så er det Ren som Nyla tænker på. Hun har fundet ud af at hun ikke har det særlig godt når hun har set ham falde i kamp og det giver stof til eftertanke. Ren er begyndt at være mere end en rejsefælle og er nok, ubevidst blevet Nyla's moralske kompas.

De andre i gruppen, Lyra og Cygnis anser Nyla for at være ikke-fjender og måske endda også mulige venner. Hun er især fascineret af at Cygnis åbenbart taler med stjernerne og ser endda frem til at opleve det en dag.